  Виталий Пронин Вожвылъяськонэ 15 мурт пыриськиз.Удмуртлыкез гажасьёс пӧлын «Мусо ошмесо шаере» творческой ужъёсъя конкурс ортчиз. Со сӥземын вал «Удмурт Кенеш» огазеяськонлэн 25 ар тырмон тырмонэзлы. Вожвылъяськонэ 15 мурт пыриськиз, тужгес егитэз вал Казьмас школаысь 6-тӥ классын дышетскись Софья Бабинцева. Конкурсэ вуэм ужъёсты эскереммы бере малпан кылдӥз, удмурт кылмы ёросамы кема улоз на шуыса.Шор Постол школаын дышетскись Эвелина Рогожникова шуныт кылъёсын гожтэм анаез сярысь. Любовь Николаевна Рогожникова 10 ар ӵоже кивалтэм «Удмурт Кенешлэн» Шор Постолысь ёзэныз. Удмуртлыкез ӝутонэ мыло-кыдо пыриськемез пусъемын Ашальчи Оки нимо премиен.Вордскем шаермы сярысь пӧртэм пумо мылкыдъёссэс кисьто егит кылбурчиос.  Вордскем шаермылы синмаськемзэс вераллям Италмасысь лицейын дышетскисьёс Инесса Зорина («Мон тонэн»), Апполинария Зворыгина («Мусо ошмесо шаер»), Никита Иванов («Вордскем палъёсы»),  Юськи школаысь Анастасия Давыдова («Мынам Удмурт шаере»), Казьмасысь Софья Бабинцева («Гуртысьтым уг кошкы мон») но Подшивал школаысь Надежда Уракова («Коньы»). Эссе гожтыны быгатэменызы паймытӥзы Италмас лицейысь Дарья Демидова («Мусо доре») но Диана Огнева («Котьку чебер»), Юськи школаысь Дарья Иванова («Мусо но дуно шаере») но мукет пиналъёс.Нылпиос сяна, та вожвылъяськонэ пыриськизы Дэри школаысь дышетӥсьёс - Ангелина Байсарова но Татьяна Симанова. «Удмурт Кенешлы» сӥзьыса, соос аспӧртэмлыко гимн пӧрмытӥллям. Тау кареме потэ вожвылъяськонэз  радъясьёслы - «Удмурт Кенешлэн» ёрос ёзэныз кивалтӥсьлы Лидия Бияновалы но ёрос газетысь «Ӟардон» приложение понна кыл кутӥсь журналистлы Вера Богдановалы. Ужрадэ пыриськемъёсты одӥгзэс но ӧз висъялэ, ваньзэс «Удмурт Кенеш» огазеяськонлэн Таукаронъёсыныз, ёросысь «Ӟардон» газетлэн Данъян грамотаосыныз но синпель кузьымъёсын пусйизы.Пётр Давыдов Туспуктӥз А. Горбунов Теги: удмуртлык  